SKRIFTLIG FORESPØRGSEL E-1783/03

af Claude Moraes (PSE) til Kommissionen

(28. maj 2003)

Om: Samarbejdsaftale EU-Bangladesh

Hvilke fremskridt er der sket i det forløbne år (2002/2003) med samarbejdsaftalen mellem EU og Bangladesh?

Svar afgivet på Kommissionens vegne af Christopher Patten

(3. juli 2003)

Det vigtigste formål med samarbejdet mellem EU og Bangladesh har været og er stadig bekæmpelsen af fattigdom i henhold til landstrategidokumentet og det vejledende nationale program (2003-2005). Ved den samarbejdsaftale, der blev vedtaget i marts 2001, er samarbejdet dog udvidet, idet det fastslås, at respekt for menneskerettigheder og demokrati er væsentlige bestanddele i forholdet mellem EU og Bangladesh. Aftalen har også udvidet virksomhedsfeltet for handel og økonomisk samarbejde.

I det vejledende nationale program er der angivet to prioriterede indsatsområder for at nå samarbejdsaftalens og landstrategidokumentets mål: a) at forbedre indikatorerne for udvikling af de menneskelige ressourcer, og b) at forbedre handelskapaciteten og den økonomiske udvikling. I 2002/2003 er flere programmer fra det andet og tredje landstrategidokument blevet gennemført parallelt. I denne periode har Fællesskabet gennemført foranstaltninger på følgende områder: gymnasieuddannelser, sundhed, fødevaresikkerhed og udvikling af landdistrikterne, menneskerettigheder, støtte i forbindelse med valg, økonomisk samarbejde og handelsrelateret teknisk bistand. Senere i 2003 vil der blive ydet støtte til folkeskoleundervisning og yderligere foranstaltninger inden for handel.

Medens de fællesskabsfinansierede programmer med succes er nået ud til en stor del af befolkningen, har det inden for visse sektorer været meget vanskeligt at opnå disse mål. I uddannelses- og sundhedssektoren har Fællesskabet, sammen med andre donorer forsøgt at gå ud over projekttanken og indføre et ægte udviklingspartnerskab med regeringen i Bangladesh ved at tilrettelægge og gennemføre en sektormålrettet politik. Dette har givet anledning til vanskeligheder, navnlig inden for sundhedssektoren, hvor regeringen har været mindre parat til at gennemføre de reformer, der er nødvendige, hvis anstrengelserne skal bære frugt. Ligeledes har den diskriminerende behandling af visse ikke-statslige organisationer (ngo'er), herunder en del, der er involveret i gennemførelsen af EU-programmer, virket hæmmende for resultatet. Dertil kommer problemerne med menneskerettighederne og god regeringsførelse, som tvinger Kommissionen til nøje at overvåge, at regeringen iagttager principperne i samarbejdsaftalen.

Kommissionens delegation i Dhaka har spillet en afgørende rolle, når det gælder overvågning og fremme af respekten for de grundlæggende principper i forbindelserne mellem EU og Bangladesh gennem en konstant og konstruktiv dialog med regeringen. Endvidere har kommissæren for eksterne forbindelser givet udtryk for sin bekymring over for regeringen og krævet forbedringer. De forskellige diskussionsfora, herunder den lokale samrådsgruppe i Dhaka, Bangladesh Udviklingsforum, det blandede udvalg Kommissionen-Bangladesh og fire specialiserede undergrupper har i de seneste to år udgjort en vigtig platform for diskussioner mellem Kommissionen og Bangladesh for at evaluere fremskridtene vedrørende udvikling, økonomisk samarbejde og handel. Den nyligt oprettede undergruppe, som er specialiseret i menneskerettigheder og regeringsførelse, er den første af sin slags i Asien. Der er planlagt en midtvejsrevision af landestrategidokumentet og det vejledende nationale program ved udgangen af 2003.